De Lille sal toiletprobleem aanspreekPatricia De Lille. Foto: www.capetown.gov.za Patricia de Lille, Kaapstad se burgemeester, gaan Woensdag ‘n perskonferensie hou om oor die stad se sanitasie-verwante kwessies te praat. Die stad Kaapstad het Dinsdagaand in ŉ verklaring gesê dié konferensie vorm deel van die stad se verbintenis tot deursigtigheid en om gehaltedienslewering aan al sy inwoners te voorsien. De Lille sal na verwagting terugvoer gee oor die uitfasering van die stad se mobiele spoeltoilette. Die konferensie volg ŉ dag nadat ‘n groep mense in Khayelitsha menslike ontlasting na ‘n bus gegooi het waarin Helen Zille, premier van die Wes-Kaap, en ander op pad na ‘n geleentheid oor ‘n groen ekonomie gery het. “Tydens die Wes-Kaapse regering se geleentheid vir die “110% groen”-veldtog, het sommige lede van die ANC-jeugliga buite betoog,” het Zak Mbhele, woordvoerder vir Zille, gesê. Hy sê menslike ontlasting is na die bus en sommige voertuie buite die gebou gegooi. Die polisie wat buite die gebou gestasioneer was, het die bende met traangas verjaag. Twee mans het ook Maandag menslike uitskot op die trappe voor die Wes-Kaapse wetgewer gestort in ‘n betoging oor die mobiele toilette. Loyiso Nkohla, ANC-raadslid en jeugligalid, en Andile Lili, voormalige ANC-raadslid en verbande jeugligalid, het aan die Cape Argus gesê dit is ‘n “waarskuwing van wat kom”. “Ons sal volgende week met duisende van hierdie emmers terugkeer en hulle rondom die wetgewer uitkeer. Ons is reg om in hegtenis geneem te word en sal hiervoor sterf,” het Lili gesê. Lees ook: Ontlasting na Zille se bus gegooi Menslike uitskot by Wes-Kaapse wetgewer gestort Toilet-skoonmakers het glo N2 gesluit Betogers blok N2-hoofweg De Lille: Sommiges verkies emmertoilette Kaapstad kry dalk ‘slim’ toilette